cyanic-selkie/wikianc huggingface dataset:
Trogir
Attrazzjonijiet ewlenin
Il-Loġġa tal-Belt ta’ Trogir ġiet irreġistrata għall-ewwel darba f’dokumenti tas-seklu 13. Din kienet isservi bħala spazju pubbliku mgħammar fejn kienu jinġemgħu n-nies, u f’ċerti dati u ħinijiet kienet tintuża mis-servizz legali komunali bħala post fejn kienu jiġu ffirmati l-kuntratti, kienu jsiru tħabbiriet uffiċjali, u fejn kienu jseħħu proċedimenti tal-liġi. Fl-1471, Niccolo di Giovanni Fiorentino wettaq, flimkien ma’ sħabu, riljiev tal-Ġustizzja fuq il-ħajt tal-Lvant, bl-iljun Venezjan ma’ San Lawrenz u San Ġwann ta’ Trogir, iż-żewġ gwardjani tal-belt. Fil-fatt, kien monument iddedikat lir-Repubblika ta’ Venezja. Il-parti ċentrali bl-iljun tneħħiet fl-1932. Fuq il-ħajt tan-Nofsinhar, Ivan Meštrović wettaq riljiev ta’ Petar Berislavić, il-viċirè tal-Kroazja (1513-1520) riekeb fuq żiemel. Il-Loġġa ġiet rinnovata fl-1892.
Il-Palazz ta’ Garagnin-Fanfogna huwa magħmul minn żewġ blokok ta’ binjiet Rumaneski u Gotiċi, inkorporati flimkien fit-tieni nofs tas-seklu 18, abbażi tal-pjanta ta’ Ignacije Macanović. Il-binja b’żewġ sulari bit-taraġ tal-ġebel fin-naħa tan-Nofsinhar oriġinarjament kellha skop ekonomiku. Illum is-sular t’isfel tagħha fih il-lapidarium tal-belt fejn jiġu ppreżentati s-swar tal-belt tat-Tragurion Ellenistika. Fl-ewwel sular hemm il-Gallerija ta’ Cata Dujšin-Ribar. Id-daħla ewlenija tal-Palazz b’sala ta’ riċeviment u b’taraġ kienet tinsab fuq in-naħa tal-Lvant, fit-triq prinċipali, u kienet imżejna b’elementi tal-Perjodu Aħħari tal-Barokk li kienu karatteristiċi tax-xogħol ta’ Macanović. Fuq ġewwa hemm il-kamra tat-tpittir oriġinali tas-seklu 18 imżejna b’dekorazzjonijiet tal-istukko. Il-librerija ta’ Ivan L. Garagnin (1722-1783), numiżmatiku u kollezzjonista ta’ monumenti arkeoloġiċi, hija mżejna b’pitturi mal-ħajt ta’ filosofi u kittieba. Il-binja fiha kollezzjonijiet ta’ pitturi u grafiki mis-sekli 17 u 18 u tospita l-Mużew tal-Belt. xellug|daqsminuri|414x414px|Dettalji tal-arkitettura Venezjana tal-Palazz ta’ Cipiko fi Trogir Il-Mużew tal-arti sagra jinsab fil-binja tal-perjodu Aħħari tal-Barokk fil-pjazza ewlenija ta’ Trogir, li tmur lura għas-seklu 18. Hemm kollezzjoni rikka ta’ pitturi sagri bikrin tad-Dalmazja u Venezjani (tas-sekli 14 u 15) b’kapolavuri ta’ Gentile Bellini, Paolo Veneziano, Quirizio da Murano u oħrajn. Ix-xogħlijiet ta’ artisti lokali, bħall-pitturi ta’ Blaž Jurjev Trogiranin jew il-polittiku tas-seklu 13 tal-artal maġġuri tal-katidral huma esebiti fil-Pinakoteka.
Sit ta’ Wirt Dinji
Il-belt storika ta’ Trogir ġiet iddeżinjata bħala Sit ta’ Wirt Dinji tal-UNESCO fl-1997.
Il-valur universali straordinarju tas-sit ġie rrikonoxxut abbażi ta’ żewġ kriterji tal-għażla tal-UNESCO: il-kriterju (ii) “Wirja ta’ skambju importanti ta’ valuri umani, tul perjodu ta’ żmien jew fi ħdan żona kulturali fid-dinja, dwar l-iżviluppi fl-arkitettura jew it-teknoloġija, l-arti monumentali, l-ippjanar tal-bliet jew id-disinn tal-pajsaġġ”; u l-kriterju (iv) “Eżempju straordinarju ta’ tip ta’ bini, ta’ grupp ta’ siti jew ta’ pajsaġġ arkitettoniku jew teknoloġiku li joħroġ fid-dieher stadju/i sinifikanti fl-istorja tal-bniedem”.
Ekonomija
It-turiżmu huwa l-iktar fattur ekonomiku importanti fir-reġjun ta’ Trogir, u jkopri 50 % tal-baġit muniċipali b’iktar minn 20,000 sodda f’lukandi u appartamenti privati. Huwa wieħed mill-portijiet li qed jikbru l-iktar malajr għat-turiżmu bill-bastimenti tat-tbaħħir bil-qlugħ fil-Kroazja, u għandu żewġ marinas tal-jottijiet. Hemm ukoll tradizzjoni qawwija tas-sajd u tal-agrikoltura fost il-popolazzjoni fiż-żoni tal-madwar.
L-iktar industrija importanti hija l-bini tal-vapuri. It-tarzna ta’ Trogir ġiet stabbilita fil-bidu tas-seklu 20. It-tarzna għandha kapaċità ta’ żewġ vapuri ta’ 55,000 tunnellata. Bejn l-1990 u l-2004, inbnew 93 vapur fit-tarzna.
Trogir intużat ukoll bħala post għal diversi produzzjonijiet televiżivi. Hija magħrufa l-iktar għaliex dehret f’żewġ episodji tal-2010 tas-sensiela televiżiva Brittanika Doctor Who. Minħabba l-arkitettura Venezjana tagħha, intużat biex inġibdu xeni taparsi f’Venezja tas-seklu 16 f’The Vampires of Venice, u biex inġibdu xeni taparsi Provenza tas-seklu 19 f’Vincent and the Doctor. Intużat ukoll taparsi Venezja tas-seklu 19 fil-minisensiela tal-BBC tal-2015 Jonathan Strange & Mr Norrell, u ntużat għal xeni stabbiliti fil-belt ta’ Qarth fis-sensiela tal-HBO Game of Thrones.
Infrastruttura
Trogir tinsab sitt kilometri mill-Ajruport ta’ Split, u rotta regolari tal-karozza tal-linja li tikkollega lil Trogir mal-ajruport u ma’ Split. Fil-futur, il-Linja Ferrovjarja Suburbana ta’ Split se tiġi mtawla biex tasal sal-ajruport u sa Trogir.
Hemm żewġ marinas tal-jottijiet fi Trogir.
Il-provvista tal-ilma ta’ Trogir ġejja mix-xmara Jadro, is-sors li fl-imgħoddi kien jipprovdi l-ilma lill-Palazz ta’ Djoklezjanu.
Klima
Il-klima f’din iż-żona għandha differenzi ħfief bejn it-temperaturi għoljin u baxxi, u jkun hemm xita adegwata s-sena kollha. Is-sottotip tal-Klassifikazzjoni tal-Klima ta’ Köppen għal din il-klima huwa “Csa” (jiġifieri klima Mediterranja).
Ġemellaġġ
Trogir hija ġemellata ma’:
Opossum ta' denbu qasir
L-Opossum ta' denbu qasir jista' jkun wieħed minn għoxrin speċi ta' opossum magħrufin xjentifikament bħala Monodelphis (l-ispeċi fil-ġeneru Monodelphis). Dawn huma mammiferi marsupjali, membri tat-tribù Monodelphini, fis-sottofamilja Didelphinae, fil-familja Didelphidae (didelfidi), tal-ordni Didelphimorphia (didelfimorfji), nattivi tal-kontinent Amerikan u mifruxin min-Nofsinhar tal-kontinent tal-Amerika ta' Fuq san-Nofsinhar tal-kontinent tal-Amerika t'Isfel.
Dawn huma speċi ta' opossumi li ġeneralment jippreferu jgħixu f'abitat ta' foresti subtropikali u tropikali umdi u f'artijiet tal-ħaxix baxxi kemm subtropikali kif ukoll tropikali xotti.
Distribuzzjoni
L-opossumi ta' denbu qasir għandhom distribuzjoni vasta ma' bosta pajjiżi fil-kontinent Amerikan u jinsabu mifruxin fl-Arġentina, il-Bolivja, il-Brażil, l-Ekwador, il-Gujana, il-Gujana Franċiża, il-Kolombja, il-Panama, il-Paragwaj, il-Peru, Surinam, l-Urugwaj u l-Veneżwela.
Idrija
Idrija (pronunzjata [ˈiːdɾija], f’sorsi antiki: Zgornja Idrija; bil-Ġermaniż: (Ober)idria, bit-Taljan: Idria) hija belt fil-Punent tas-Slovenja. Hija s-sede tal-Muniċipalità ta’ Idrija u tinsab fir-reġjun tradizzjonali tal-Karnjola Interna u fir-Reġjun Statistiku ta’ Gorizia. Idrija hija magħrufa għall-minjieri tal-merkurju tagħha b’imħażen u b’infrastruttura tal-minjieri, kif ukoll teatru u binjiet fejn kienu jgħixu l-minaturi.
Fl-2011, Idrija ingħatat il-premju tal-Belt Alpina tas-Sena. Flimkien mal-minjiera Spanjola f’Almadén, Idrija tniżżlet fil-lista tas-Siti ta’ Wirt Dinji tal-UNESCO fl-2012.
Ġeografija
Il-belt ta’ Idrija tinsab fil-Baċir ta’ Idrija li huwa mdawwar bl-Għoljiet ta’ Idrija. Ix-xmara Idrijca tgħaddi mill-belt fil-Qala ta’ Nikova. Tinkludi l-irħula ta’ Brusovše, Cegovnica, Prenjuta, u Žabja Vas qrib iċ-ċentru tal-belt, kif ukoll l-irħula iktar imbiegħda ta’ Češnjice, Ljubevč, Kovačev Rovt, Marof, Mokraška Vas, Podroteja, Razpotje, Staje, u Zahoda. L-impjant idroelettriku ta’ Marof jinsab fix-xmara Idrijca fil-periferija fit-Tramuntana ta’ Idrija, bejn Marof u Mokraška Vas. Fiż-żona hemm għadd ta’ fawwara, fosthom il-Fawwara ta’ Podroteja, u l-Lag Selvaġġ fix-xmara Idrijca fin-Nofsinhar tal-belt.
Storja
xellug|daqsminuri|Il-minjiera tal-merkurju ta’ Idrija, inċiżjoni tal-1679 ta’ [[Johann Weikhard von Valvasor]] Il-merkurju ġie skopert f’Idrija (li kienet magħrufa bħala Idria taħt il-ħakma Awstrijaka) fl-aħħar tas-seklu 15 (għalkemm diversi sorsi jikkwotaw l-1490, l-1492  , u l-1497  ). L-operazzjonijiet tax-xogħol fil-minjieri ttieħdu f’idejn il-gvern fl-1580. L-idrialit huwa idrokarbur minerali rari, li ġie skopert hawn fl-1832, u ismu ngħata abbażi ta’ isem il-belt.
Leġġenda
daqsminuri|192x192px|Ix-Xaft ta’ Antonijev, id-daħla tal-minjiera f’Idrija Skont leġġenda, produttur tal-bramel li kien qed jaħdem f’fawwara lokali lemaħ ammont żgħir ta’ merkurju likwidu iktar minn 500 sena ilu. Idrija huwa wieħed mill-ftit postijiet fid-dinja fejn il-merkurju jokkorri kemm fl-istat likwidu elementari tiegħu kif ukoll bħala mineral taċ-ċinabru (sulfur tal-merkurju). Id-daħla tax-xaft tal-minjiera ta’ taħt l-art magħruf bħala x-Xaft ta’ Antonijev (Antonijev rov) issa tintuża għal żjarat turistiċi ggwidati tal-livelli ta’ fuq tal-minjiera. Il-livelli iktar fil-baxx, li jibqgħu neżlin sa kważi 400 metru taħt l-art u li ma għadhomx jintużaw attivament għall-estrazzjoni, attwalment qed jiġu mnaddfin.
Knisja
Il-knisja parrokkjali fil-belt hija ddedikata lil San Ġużepp Ħaddiem u tifforma parti mid-Djoċesi ta’ Koper. Hemm tliet knejjes oħra f’Idrija li huma ddedikati lit-Trinità Mqaddsa, lil Sant’Antnin ta’ Padova, u lid-Duluri.
Sit ta’ Wirt Dinji
daqsminuri|275x275px|Il-minjiera tal-merkurju ta’ Idrija Flimkien mal-minjiera Spanjola f’Almadén, Idrija ġiet iddeżinjata bħala Sit ta’ Wirt Dinji tal-UNESCO fl-2012 bit-titlu “Wirt tal-Merkurju: Almadén u Idrija”.
Il-valur universali straordinarju tas-sit ġie rrikonoxxut abbażi ta’ żewġ kriterji tal-għażla tal-UNESCO: il-kriterju (ii) “Wirja ta’ skambju importanti ta’ valuri umani, tul perjodu ta’ żmien jew fi ħdan żona kulturali fid-dinja, dwar l-iżviluppi fl-arkitettura jew it-teknoloġija, l-arti monumentali, l-ippjanar tal-bliet jew id-disinn tal-pajsaġġ”; u l-kriterju (iv) “Eżempju straordinarju ta’ tip ta’ bini, ta’ grupp ta’ siti jew ta’ pajsaġġ arkitettoniku jew teknoloġiku li joħroġ fid-dieher stadju/i sinifikanti fl-istorja tal-bniedem”.
Persuni notevoli
daqsminuri|350x350px|Kartolina ta’ Idrija Fost in-nies notevoli li twieldu jew għexu f’Idrija nsibu:
Ġużeppina Bakhita
Ġużeppina Bakhita (twieldet fl-1869 – miet fit-8 ta' Frar 1947) kienet skjava Sudaniża li saret Kattolika u soru Kanossjana fl-Italja, fejn għexet u ħadmet għal 45 sena. Nhar l-1 ta' Ottubru 2000, il-Papa Ġwanni Pawlu II ddikjaraha qaddisa.
Tfulija
Bakhita twieldet lejn is-sena 1869 – hi stess ma kinitx taf id-data preċiża –f'Darfur, fis-Sudan. Meta kellha disa' snin ħatfuha t-traffikanti tal-ilsiera, sawtuha, xerrdulha demmha u bigħuha ħames darbiet fis-swieq ta' El Obeid u Khartoum fis-Sudan. Minħabba t-trawma li ġarrbet insiet saħansitra x'jisimha: dawk li ħatfuha semmewha Bakhita, li bl-Għarbi tfisser "iffurtunata". Imma ma tantx kienet iffurtunata għax batiet ħafna, fosthom b'tatwaġġ krudil li sar meta kienet skjava ta' ġeneral Tork: għamlulha iktar minn mitt sinjal fuq sidirha, fuq żaqqha u fuq idha l-leminija, ħafruhomlha b'xafra u mlewhom bil-melħ biex jibqgħulha marki permanenti. Matul ħajjitha kollha baqgħu jidhru f'ġisimha 144 sinjal tal-ġrieħi.
Fl-Italja
Fl-aħħar, fl-1882 xtraha merkant Taljan għall-konslu Taljan Callisto Legnani, li quddiem l-invażjoni tas-segwaċi tal-Maħdi, reġa' lejn l-Italja. Hemm Bakhita bdiet tgħix mal-familja ta' Augusto Michieli ħabib ta' Legnani u saret il-babysitter ta' bintu Mimmina. Papa Benedittu XVI, fl-enċiklika tiegħu Spe Salvi, jgħid hekk: "Hawnhekk, wara “sidien” daqshekk ħorox li tagħhom sa dak il-waqt hi kienet proprjetà, Bakhita kellha “sid” differenti għal kollox – bid-djalett Venezjan, li issa kienet tgħallmitu, kienet issejjaħ “paron” lil Alla l-ħaj, lil Alla ta' Ġesu Kristu. Sa dak il-waqt kellha biss sidien jew padruni li kienu jkasbruha u jittrattawha ħażin, jew l-aktar kienu jqisuha lsira ma tiswa għal xejn. Issa, iżda, kienet tisma' 'l min jgħidilha li jeżisti “paron” li hu 'l fuq mis-sidien kollha, is-Sinjur tas-sinjuri kollha, u li dan is-Sinjur hu tajjeb, it-tjubija nfisha. Saret taf li das-Sinjur kien jaf lilha wkoll, ħalaq lilha wkoll – anzi li kien iħobbha. Hi wkoll kienet maħbuba, u sewwa sew mill-“Paron” suprem, li quddiemu s-sidien l-oħrajn kollha huma biss qaddejja li ma jiswew għal xejn. Hi kienet magħrufa u maħbuba u kienet mistennija. Anzi das-Sid ħabbat wiċċu hu nnifsu mad-destin li jkun imsawwat u issa kien qiegħed jistennieha “fin-naħa tal-lemin ta' Alla l-Missier”. Issa hi kellha t-“tama” – mhux aktar dik it-tama biss li ssib sidien anqas ħorox, imma t-tama l-kbira: jiena maħbuba għal dejjem u jiġri x'jiġri, din l-Imħabba qiegħda tistennieni. U għalhekk ħajti hija tajba. Permezz tal-għarfien ta' din it-tama hija kienet “mifdija”, ma ħassithiex aktar ilsira, iżda bint ħielsa ta' Alla. Fehmet dak li ried ifisser Pawlu meta fakkar lill-Efesin li qabel kienu bla tama u bla Alla fid-dinja – bla tama għax bla Alla. Għalhekk meta riedu jerċgħu jeħduha lejn is-Sudan, Bakhita ma riditx; ma riditx terġa' tinfired mill-“Paron” tagħha."
Wara tliet snin Michieli reġa' lura l-Afrika fejn kellu lukanda u ħalla lil bintu u lil Bakhita f'idejn l-Istitut tal-Katekumeni ta' Venezja tas-Sorijiet Kanossjani. Bakhita saret katekumena u bdiet titgħallem ir-reliġjon Kattolika.
Meta mart Michieli marret lura biex tieħu lil bintha u lil Bakhita l-Afrika, Bakhita rrifjutat b'kuraġġ u determinazzjoni u riedet tibqa' mas-sorijiet Kanossjani. Michieli irrikorriet għand il-Prokuratur tar-Re, u daħal ukoll fil-kwistjoni l-Kardinal Patrijarka ta' Venezja Domenico Agostini, li ma setgħu jagħmlu xejn għax fl-Italja ma kienx hemm liġi tal-iskjavitù: u nhar id-29 ta' Novembru 1889 Bakhita ġiet iddikjarata legalment libera.
Konverżjoni
Fid-9 ta' Jannar 1890, hija tgħammdet, għamlet il-Griżma tal-Isqof u rċeviet l-Ewwel Tqarbina minn idejn il-Patrijarka ta' Venezja u tawha l-isem ta' Giuseppina Margherita Fortunata.
Fit-8 ta' Diċembru 1896, f'Verona, għamlet il-professjoni tal-voti fi ħdan il-Kongregazzjoni tas-Sorijiet Kanossjani. Fl-1902 kienet trasferita fi Schio fil-provinċja ta' Viċenza fejn kellha tibqa' sal-aħħar ta' ħajjitha. Minn dak iż-żmien – flimkien mal-ħidmiet tagħha fis-sagristija u l-portinerija tal-kunvent – fittxet l-aktar permezz ta' bosta vjaġġi fl-Italja li tgħin lill-missjoni: il-ħelsien li ħadet bil-laqgħa ma' Alla ta' Ġesù Kristu, ħasset li kellha tferrxu, kellu jingħata wkoll lill-oħrajn, lill-akbar għadd possibbli ta' persuni. It-tama, li twieldet għaliha u “fdietha”, ma setgħetx iżżommha għaliha; din it-tama kellha tilħaq lil ħafna, lil kulħadd. F'Vicenza għadhom isejħulha l-"Madre Sewda", bit-Taljan "Madre Moretta".
AC Milan
Associazione Calcio Milan, komunement imsejħa AC Milan jew Milan, huwa klabb professjonist Taljan ibbażat f'Milan, il-Lombardija, li jilgħab fis-Serie A. Il-klabb twaqqaf fis-sena 1899 minn wieħed Inġliz li kien jaħdem il-bizilla;Herbert Kilpin u n-negozjant Alfred Edwards fost l-oħrajn. Il-klabb għamel l-istorja kollha tiegħu, bl-eċċezzjoni fl-istaġuni 1980-81 u 1982-83, fil-quċċata tal-Futbol Taljan, magħruf bħala s-Serie A li bdiet fl-istaġun 1929-30.
Dan il-klabb huwa t-tielet l-aktar wieħed ta’ suċċess fil-futbol dinji f'termini ta' trofej internazzjonali wara Real Madrid u Al Ahly, flimkien ma' Boca Juniors, bi 18-il titlu uffiċjalment rikonoxxuti mill-UEFA u l-FIFA. Milan rebħu 4 titli dinjija, aktar minn kull klabb ieħor fid-dinja, wara li rebħu t-Tazza Interkontinentali tlett darbiet u l-FIFA Club World Cup għal darba. Il-Milan rebħu wkoll it-Tazza taċ-Ċampjins/Champions League f'seba' okkażjonijiet, wara Real Madrid. Huma wkoll rebħu l-UEFA Super Cup b'rekord ta' ħames darbiet u t-Tazza tat-Tazez Ewropej darbtejn. Milan rebħu kull kompetizzjoni ewlenija li fiha kienu kkompetew, bl-eċċezzjoni tal-Europa League (f'din il-kompetizzjoni huma kienu tilfu żewġ semi-finali fl-1972 u fl-2002). Domestikament, bi 18-il titlu tal-kampjonat il-Milan huwa t-tieni l-aktar l-klabb ta’ suċċess fis-Serie A wara Juventus (36 titlu), flimkien mar-rivali lokali Inter. Huma wkoll rebħu l-Coppa Italia 5 darbiet, kif ukoll rekord ta' 6 titli fis-Supercoppa Italiana.
Milan jilabgħbu l-logħob f'darhom ġewwa San Siro, magħruf ukoll bħala Stadio Giuseppe Meazza. Il-grawnd, li huwa maqsum ma' Inter, huwa l-akbar grawnd tal-futbol fl-Italja, b'kapaċità totali ta' 80,018 spettatur. L-Inter huma kkunsidrati l-akbar rivali tagħhom, u l-logħbiet bejn iż-żewġ timijiet huma msejħa Derby della Madonnina, li hija waħda mill-aktar derbies segwiti fil-futbol. Mill-2010, il-Milan huwa t-tielet l-aktar tim li għandu sapport fl-Italja, u s-seba' l-aktar tim li għandu sapport fl-Ewropa, quddiem kull tim Taljan ieħor. Klassifika tal-partitarji tat-timijiet Ewropej: Barcelona l-ewwel bi 57.8 miljun, segwiti minn Real Madrid (31.3 miljun), Manchester United (30.6 miljun), Chelsea (21.4 miljun), Bayern Munich (20.7 miljun) u Milan (18.4 miljun).
Is-sid tal-klabb huwa l-eks Prim Ministru Taljan Silvio Berlusconi, u l-Viċi President Onorarju huwa Franco Baresi. Il-klabb huwa wieħed mill-għonja u l-aktar siewja fil-futbol Taljan u fid-dinja. Huma kienu membri fundaturi tal-grupp G-14, li huwa grupp tal-klabbs tal-futbol tal-Ewropa ewlenin, il-European Club Association.
Storja
thumb|right|AC Milan 1901
Fl-1899, il-klabb ġie imwaqqaf bħala Milan Cricket and Foot-Ball club minn żewġ Ingliżi Alfred Edwards u Herbert Kilpin. Il-klabb ċertament kellu influwenza kbira: it-titlu tal-klabb huwa fil-fatt Milan mhux Milano, bħall-klabb ta' Genoa. Il-kuluri tat-tim kienu min dejjem aħmar u iswed. Fl-1908 jifforma klabb ieħor minħabba ċerti kwistjonijiet rigward il-plejers barranin. Dan ikun l-Internazionale jew kif inhu magħruf illum l-Inter.
Fis-snin ħamsin, Milan kienu ma l-ewwel tlett tims Taljani u rebħu is-Scudetto fl-1951. Milan kienu qed jikbru bit-teknika ta' Gren, Nordahl u Liedholm. It-tim kien qed joffri wħud mil-aħjar plejers fosthom Lorenzo Buffon u Cesare Maldini, missier Paolo Maldini.
Wara ħafna problemi finanzjarji u nuqqas ta' suċċessi, Milan inbidlu kompletament. Silvio Berlusconi qajjem u saħħaħ lil Milan fl-20 ta' Frar 1986. Berlusconi xtara kowċ mil-Parma, ċertu Arrigo Sacchi, flimkien ma tlett plejers Olandiżi, Marco van Basten, Frank Rijkaard u Ruud Gullit. Tfaċċaw anki talenti Taljani : Roberto Donadoni, Carlo Ancelotti u Giovanni Galli.
Sacchi rebaħ l-iscudetto tal-1987-88 wara l-partita kontra Napoli ta' Diego Maradona. Fl-istaġun 1988-1989, Milan rebħu t-tielet Tazza Ewropea kontra Steaua Bucaresti (4-0), kif ukoll rebħu it-tieni Tazza Interkontinentali kontra National de Medellin (1-0). It-tim reġa rebaħ kontra Benfica (1-0) imbagħad Milan reġgħu akkwistaw it-Tazza Interkontinentali kontra Olimpia Asunción. Żmien ta' rebħ, ta' suċċess, ta' tibdil u ta' talenti li biż-żmien, ħafna plejers, immaturaw u kibru f'kull aspett. B'Sacchi telaq biex imexxi it-tim nazzjonali tal-Italja, u ftit wara Fabio Capello ngħata l-kariga. Milan kienu għaddejja minn mumenti ta' glorja: ma jitilfux partiti, anzi jirbħu u jirbħu bi plejers bħal Franco Baresi, Alessandro Costacurta u Paolo Maldini li huma difensuri.
Kuluri u l-arma
L-aħmar u l-iswed kienu l-kuluri li jirrappreżentaw l-klabb matul l-istorja kollha tiegħhu. Huma kienu magħżula biex jirrappreżentaw fiery ardour(aħmar) u l-avversarji" jikkonsisti l-biża’ (iswed). Rossoneri, il-laqam l-aktar użat tat-tim, litteralment tfisser "ħomor u suwed" bit-Taljan, b'referenza għall-kuluri tal-istrixxi fuq il-ger tagħhom.
Laqam ieħor derivat ​​mill-kuluri tal-klabb huwa the Devil. Ritratt ta 'devil aħmar kien użat bħala l-arma ta' Milan fuq punt wieħed bl-Istilla tad-deheb għall-Eċċellenza tal-Isport tinsab fuqa. Kif soltu fil-futbol Taljan, l-istilla ta' hawn fuq fl-arma kienet mogħtija lill-klabb wara li rebaħ 10 titli fil-kampjonat, fl-1979. Għal ħafna snin, l-arma tal-Milan kienet sempliċement il-Bandiera tal-Milan, li kienet oriġinarjament l-bandiera ta' Saint Ambrose. L-arma moderna li tintuża llum tirrappreżenta l-kuluri tal-klabb u l-bandiera tal-Comune di Milano, bl-akronimu ACM fil-quċċata u s-sena bażika fil-qiegħ(1899).
Xorts bojod u kalzetti suwed ġeneralment jintlibsu meta it-tim jilgħab f'daru. Il-ger tal-Milan ta' barra minn daru dejjem kienu kompletament bojod. Huwa meqjus kemm mis-sapporters u l-klabb li kien ger ixxurtjat fil-finali taċ-Ċampjins League, minħabba l-fatt li l-Milan rebħu 6 finali minn 8 meta lagħbu bil-ger abjad (tilfu biss ma' Ajax fl-1995 u Liverpool fl-2005), u rebħu biss 1 minn 3 bl-ewwel ger. It-tielet ger, li rari jintuża u jinbidel kull sena, kien l-aktar iswed bit-tirqim aħmar fl-istaġuni reċenti.
Stejdjum
L-istadju tat-tim jesa' 80,018 bilqiegħda f'San Siro, uffiċjalment magħruf bħala Stadio Giuseppe Meazza wara li l-attur qabel li kien irappreżentat kemm Milan u kemm Inter. L-aktar isem komuni użat, San Siro, huwa l-isem tad-distrett fejn l-istadju jinsab. San Siro kien l-istadju ta 'Milan mill-1926, meta kien privatament mibni mill-president ta 'Milan fil-ħin, Piero Pirelli. Il-kostruzzjoni saret minn 120 ħaddiema, u dam 13-il xagħar u nofs biex tlesta. L-istadju kien proprjetà tal-klabb sakemm ġie mibjugħ lill-kunsill tal-belt fl-1935, u mill-1947 ġiet maqsuma ma Internazionale, meta l-ewlieni Milan kien aċċettata bħala lokatorju.
L-ewwel logħba intlagħabet fl-istadju kienet fit-19 ta' Settembru 1926, meta Milan tilfu 6-3 fil-logħba ta 'ħbiberija kontra Internazionale. Milan lagħbu 1 logħba fil-league tiegħhu f'San Siro fis-19 ta' Settembru 1926, kienu tilfu 1-2 ma Sampierdarenese. Minn kapaċità inizjali ta '35,000 spettaturi, l-istadju għadda rinnovazzjonijiet kbar ħafna, aktar reċentement bi tħejjija għat-Tazza tad-Dinja 2006 meta l-kapaċità kienet stabbilita għall- 85,700, kollha koperti b'saqaf polikarbonat. Fis-sajf tal-2008 il-kapaċità ġiet imnaqqsa għal 80,018, sabiex jintlaħqu l-istandards il-ġodda stabbiliti mill-UEFA.
Ibbażat fuq il-mudell Ingliż għall-grawnds, San Siro huwa ddisinjat speċifikament għal logħbiet tal-futbol, għall-kuntrarju ħafna multi-purpose grawnds użati għas-Serie A. Huwa għalhekk magħruf fl-Italja għall-atmosfera meraviljuża waqt il-logħob, grazzi għall-viċinanza ta 'l-stands għall-pitch. L-użu frekwenti ta' flares billi partitarji jikkontribwixxu għall-atmosfera, iżda l-prattika kultant tikkawża l-problemi.
Fit-19 ta' Diċembru 2005, il-viċi-president u direttur eżekuttiv ta' Milan Adriano Galliani ħabbar li l-klabb ħadem serjament lejn ir-rilokazzjoni. Huwa qal li l-grawnd il-ġdid ta' Milan se jkun prinċipalment ibbażat fuq il-Veltins-Arena u se jsegwu l-istandards ta 'grawnds tal-futbol fl-Istati Uniti, Ġermanja u Spanja. Kontrarjament differnti mill-istadji oħra ħafna fl-Italja, Istadju l-ġdid ta 'Milan x'aktarx se jiġu użat għall-futbol biss, bla athletics track. Drittijiet tismija tal-istadju il-ġdid se jkun probabbilment jinbiegħ lill-isponsor, b'mod simili għall-Emirates Stadium tal-Arsenal. Wieħed għad irid jara jekk dan il-pjan se jipproċedi jew jekk dan huwa biss manuvra għall-seħħ il-proprjetarji (Comune di Milano) li jbiegħu l-istadju lil Milan għal ħlas nominali sabiex jipproċedu rinnovazzjonijiet estensivi. Il-possibbiltà ta ' Inter hija li jkunu jistgħu jaffettwaw proċeduri f'San Siro.
Partitarji u rivalitajiet
thumb|Il-partitarji ta' Milan Milan huwa wieħed mill-aqwa klabbs tal-futbol issaportjati fl-Italja, skond ir-riċerka mwettqa mill-gazzetta Taljana La Repubblica. Storikament, Milan kienet appoġġjata mill-belt ta' ħidma ta' klassi u nies ta' trade union. Min-naħa l-oħra, ir-rivali eterni Internazionale kienu prinċipalment appoġġjata mill-aktar sinjuri u tipikament milanisti normali. Wieħed mill-eqdem gruppi tal-Ultras fil-futbol Taljan kollhu, Fossa dei Leoni, oriġinaw f'Milan. Politikament, Milan ultras qatt ma kellhom ebda preferenza partikolari, iżda l-midja tradizzjonalment assoċjati mal-left-wing, sa ftit ilu, meta presidenza ta' Berlusconi kemxejn bidel din l-opinjoni.
Skond l-studju mill-2010, Milan huwa l-aktar tim Taljan appoġġjat fl-Ewropa u s-seba ġenerali, b'aktar minn 18,4 miljun sapporter. AC Milan għandha l-ogħla 9 attendenza medja ta' klabbs tal-futbol Ewropej wara Borussia Dortmund, FC Barcelona, Manchester United, Real Madrid, Bayern Munich, Schalke, Arsenal, u Hamburg.
Is-sapporters tal-Genoa jikkunsidraw lil Milan bħala rivali, Vincenzo Spagnolo kienu stabbiliti għall-mewt minn sostenitur ta' Milan f'Jannar 1995. Madankollu, ir-rivalità prinċipali tal-Milan hija mal-klabb tal-Internazionale; iż-żewġ timijiet jiltaqgħu fil-kampjonat Taljan fid-Derby della Madonnina darbtejn kull staġun tas-Serie A. L-isem tad-derby tirreferi għall-Beata Verġni Marija; l-istatwa tagħha qieghda fil-Katidral ta' Milan u hija waħda mill-attrazzjonijiet ewlenin tal-belt. Il-logħba normalment toħloq atmosfera mill-isbaħ, bil-banners numerużi (spiss umoristiċi jew offensivi) mhux mitwija qabel il-bidu tal-logħba. Flares huma komunement preżenti u jikkontribwixxu għall-ispettaklu iżda dawn xi kultant wasslu għal problemi, inkluż l-abbandun tat-tieni leg taċ-Champions League 2004-05 fil-logħba tal-kwarti tal-finali kontra l-Inter fit-12 ta' April 2005, wara tefgħa ta' flare minn spettatur minn tal-Inter laqat il-gowler Dida fuq spallejh.
Unuri
thumb|AC Milan jiċċelebraw UEFA Champions League 2003
Staff tal-kowċing
Mis-7 ta Lulju 2016.
Storja Presidenzjali
Milan kellhom presidenti numerużi matul l-istorja tagħhom, u wħud minnhom kienu sidien tal-klabb filwaqt li oħrajn kienu presidenti onorarji. Hawnhekk hawn lista kompluta tagħhom.
Storja Maniġerjali
Hawn taħt hawn lista ta' kowċis tal-Milan mill-1900 sal-lum.
Jají
thumb|Plaza Bolivar, Jají Jají (l-isem sħiħ San Miguel de Jají) hija belt turistika ewlenija tinsab fil-Muniċipalità ta' Campo Elías ġewwa l-istat ta' Mérida, fil-Veneżwela. Din il-belt tinsab mal-34 kilometru 'l bogħod mill-istess Mérida.
Il-belt ġiet fundata fl-1580 minn Bartolomé Gil Naranjo taħt l-isem ta' San Pedro de Jají. Suċċessivament, il-Kaptan García Varela reġa' ffundaha taħt l-isem ta' San Miguel de Jají, ad unur l-Arkanġlu Mikiel. Fl-1971 ġiet inawgurata Jají wara li fl-1968 beda r-rikostruzzjoni tagħha. Ir-restawr salva numru ta' faċċati, bibien, twieqi u żbarri oriġinali li jmorru lura għal iktar minn 400 sena.
Vittoriosa Stars FC
Storja
It-tim tal-futbol Vittoriosa Stars twaqqaf minn Feliċ Grima fl-1906, għalkemm hemm ħjiel li Vittoriosa Melita kienu diġa' lagħbu fl-1902. Fl-1912 bdew jieħdu sehem fil-Kampjonat Malti. Għalkemm Vittoriosa Stars huma tim minn belt żgħira xorta baqgħu jieħdu sehem, anki jekk l-unuri kienu ftit. Fl-istaġun 1954-55 rebħu t-Tieni Diviżjoni u s-sena ta' wara dehru fl-għola kampjonat Malti. Wara sena ġew relegati, sakemm fl-istaġun 1975-76 ġew it-tieni post fit-Tieni Diviżjoni u kisbu l-promossi. Din id-darba rnexxilhom iżommu sentejn mal-kbar sakemm fl-1977 tilfu posthom.
Il-każin preżenti jinsab fid-dar imsejjħa Domus Panis Celestis, illi qabel kien isserv bħala wieħed ta' tagħlim reliġjuż tal-Mużew.
Susan Mulvaney
Susan Mulvaney (Mosta, 1946 – 7 ta' Ottubru 2017) kienet preżentatriċi televiżiva u radjofonika Maltija, l-iktar magħrufha għall-produzzjoni ta' diversi programmi edukattivi u soċjali fuq ir-radju, fosthom fuq Radju Malta u l-RTK.
Xandir
Il-karriera ta' Mulvaney fix-xandir bdiet f'April tal-1964 meta kienet l-ewwel tfajla fit-tieni dħul ta' apprendisti mal-Union Press f'kors tal-ġurnaliżmu u wara nħatret sotto-editur tal-ġurnal L-Orizzont fejn kellha wkoll ir-responsabbiltà tal-paġna tan-nisa.
Ħadmet ukoll fuq il-Mediterranean News u f'April tal-1976 issejħet biex tieħu f'idejha l-programm tan-nisa ta' Radju Malta Wieħed fuq bażi part-time, fejn bdiet tipproduċi programm ta' kuljum fuq ir-radju li kien immirat għan-nisa. Fl-1981 bdiet taħdem full-time ma' Xandir Malta. Fost id-diversi temi li kienet tittratta, insibu suġġetti dwar is-saħħa fiżika u mentali, il-bżonn tal-eżerċizzju, is-sigurtà fid-dar, u kif ukoll tisjir bnin.
Fl-1991 kienet fost l-ewwel ħaddiema tal-RTK, fejn ipproduċiet programmi ta' kuljum għall-familja kollha u kienet kontributur regolari għal Il-Ġens illum.
Fl-2000 kienet fost dawk nominati għall-Premju Ħaddiem tas-Sena għall-kontribut tagħha lill-Media Centre.
Kittieba
Mulvaney kienet magħrufa wkoll għall-pubblikazzjoni ta' diversi kotba ta' interess għall-familja, fosthom kotba tar-riċetti u dwar l-etikett jew l-imġieba soċjali, u kienet involuta wkoll f'għaqdiet filantropiċi.
Ħajja personali
Susan Mulvaney kienet miżżewġa lil Charles Sacco u kellhom żewġ ulied, Marika u Daniela.
Fabbrika ta' Fagus
daqsminuri|280x280px|Il-faċċata tal-Fabbrika ta' Fagus Il-Fabbrika ta' Fagus (bil-Ġermaniż: Fagus Fabrik jew Fagus Werk) hija fabbrika tal-forom tal-injam għall-produzzjoni taż-żraben f'Alfeld max-xmara Leine, Niedersachsen, il-Ġermanja, u hija eżempju importyant ta' arkitettura moderna bikrija. Ġiet ikkummissjonata mis-sid Carl Benscheidt li ried struttura radikali biex juri li l-kumpanija nqatgħet mill-imgħoddi. Il-fabbrika ġiet iddisinjata minn Walter Gropius u Adolf Meyer. Inbniet bejn l-1911 u l-1913, b'xi żidiet minn barra u minn ġewwa kkompletati fl-1925. Tniżżlet fil-lista tas-Siti ta' Wirt Dinji tal-UNESCO fl-2011.
Influwenzi
xellug|daqsminuri|Il-fabbrika tat-turbini tal-AEG Il-binja li kellha l-ikbar influwenza fuq id-disinn tal-Fabbrika ta' Fagus kienet il-fabbrika tat-turbini tal-AEG tal-1909 f'Berlin, iddisinjata minn Peter Behrens. Gropius u Meyer it-tnejn li huma kienu ħadmu fuq il-proġett u permezz tal-Fabbrika ta' Fagus ippreżentaw l-interpretazzjoni u l-kritika tagħhom tax-xogħol tal-għalliem tagħhom. Il-binja prinċipali ta' Fagus tista' titqies bħala inverżjoni tal-fabbrika tat-turbini tal-AEG. It-tnejn li huma għandhom irkejjen ħielsa mir-riffieda, u wċuħ tal-ħġieġ bejn il-pilastri li jiksu l-għoli kollu tal-binja. Madankollu, fil-fabbrika tat-turbini tal-AEG, l-irkejjen huma mgħottijin b'elementi tqal li jiġu skuntrati 'l ġewwa. L-uċuħ tal-ħġieġ jiġu skuntrati 'l ġewwa wkoll u qegħdin iktar lura mill-pilastri. L-elementi li jifilħu t-tagħbija tnaqqsu u l-binja tagħti idea ġenerali ta' stabbiltà u ta' monumentalità. Fil-Fabbrika ta' Fagus jiġri eżatt il-kontra ta' dan; l-irkejjen tħallew miftuħin u l-pilastri qegħdin iktar lura bl-uċuħ tal-ħġieġ quddiemhom. Gropius jiddeskrivi din it-trasformazzjoni billi jgħid:"'Ir-rwol tal-ħitan isir ristrett għal dak ta' sempliċi element diviżorju bejn il-kolonni weqfin tal-qafas biex jilqgħu għax-xita, għall-kesħa u għall-istorbju'."Dak iż-żmien tad-disinn tal-Fabbrika ta' Fagus, Gropius kien iġemma r-ritratti tal-binjiet industrijali fl-Istati Uniti biex jintużaw għal pubblikazzjoni tad-Deutscher Werkbund. Id-disinn ta' dawn il-fabbriki Amerikani kien ukoll sors ta' ispirazzjoni għall-Fabbrika ta' Fagus.
Sid ta' Fagus
daqsminuri|Carl Behrens għall-ħabta tal-1922 Carl Benscheidt (1858-1947) stabbilixxa l-kumpanija Fagus fl-1910. Dak iż-żmien beda jaħdem għal Arnold Rikkli, li kien jipprattika l-mediċina naturopatika, u hemmhekk tgħallem dwar il-forom tal-injam għall-produzzjoni taż-żraben ortopediċi. Fl-1887 Benscheidt ġie impjegat mill-manifattur tal-forom tal-injam għall-produzzjoni taż-żraben Carl Behrens bħala maniġer tax-xogħlijiet fil-fabbrika tiegħu f'Alfeld. Wara l-mewt ta' Behrens fl-1896, Benscheidt sar il-maniġer ġenerali tal-kumpanija, li kienet fi triqitha biex issir waħda mill-ikbar f'dak is-settur fil-Ġermanja. F'Ottubru 1910, huwa rriżenja mill-kariga tiegħu minħabba differenzi fil-ħsieb bejnu u iben Behrens.
Kostruzzjoni
daqsminuri|Dettall tal-faċċata tal-ħġieġ tal-Fabbrika ta' Fagus Matul il-kostruzzjoni, Gropius u sieħbu Meyer kellhom pressjoni kbira biex iżommu l-istess ritmu tax-xogħol. Il-kostruzzjoni bdiet f'Mejju 1911 abbażi tal-pjanta ta' Werner, u Benscheidt ried li l-fabbrika tkun operattiva sax-xitwa tal-istess sena. Dan inkiseb fil-biċċa l-kbira tiegħu u fl-1912 Gropius u Meyer kienu qed jieħdu ħsieb id-disinn fuq ġewwa tal-binja prinċipali u tal-binjiet sekondarji iżgħar tas-sit.
Sabiex iħallas l-ispejjeż addizzjonali tad-disinn ta' Gropius, Benscheidt u s-sħab Amerikani tiegħu ddeċidew li tinbena binja iżgħar minn dik skont il-pjanta. Sax-xitwa tal-1912 kien ċar li l-fabbrika ma setgħetx tlaħħaq mal-għadd ta' ordnijiet u ġie deċiż tkabbir maġġuri. Din id-darba l-kuntratt ingħata direttament lil Gropius u lil Meyer, u minn dak iż-żmien 'il quddiem kienet l-unika arkitetti tal-Fabbrika ta' Fagus. It-tkabbir prattikament irdoppja l-uċuħ tal-binjiet billi tkabbret in-naħa tat-triq (in-Nofsinhar). B'hekk setgħet tiġi ppjanata sew l-elevazzjoni tat-triq. Inizjalment l-elevazzjoni tat-Tramuntana ġiet ikkunsidrata bħala l-elevazzjoni prinċipali, faċċata tal-linja ferrovjarja u l-fabbrika ta' Behrens.
Ix-xogħol fuq it-tkabbir beda fl-1913 u malli tlestiet faqqgħet l-Ewwel Gwerra Dinjija. Matul il-gwerra setgħu jsiru xi ftit xogħlijiet żgħar biss bħal fil-kompartiment tal-magni u fiċ-ċumnija li saret karatteristika prominenti tal-Fabbrika ta' Fagus.
Wara l-gwerra x-xoghħol kompla biż-żieda ta' binjiet minuri bħall-kamra tal-purtinar u l-ħajt mad-dawra tal-fabbrika. Matul dak iż-żmien, l-arkitetti, b'kollaborazzjoni mal-għalliema u mal-istudenti mill-Bauhaus, iddisinjaw l-inħawi fuq ġewwa u l-għamara tal-binja prinċipali. Huma rrakkomandaw ukoll diversi disinjaturi lil Benscheidt għall-kampanja ta' reklamar tal-Fabbrika ta' Fagus. Mill-1923 sal-1925, l-arkitetti ħadmu wkoll fuq tkabbir ġdid, iżda dan qatt ma twettaq. Fl-1927 Benscheidt kiteb lil Gropius biex jispjegalu li l-attivitajiet kollha kellhom jieqfu ħesrem minħabba diffikultajiet finanzjarji.
Binja
xellug|daqsminuri|285x285px|Il-Fabbrika ta' Fagus fl-1911-1912 Il-binja li spiss tissejjaħ il-binja ta' Fagus hija l-binja prinċipali. Din inbniet fl-1911 skont il-pjanta ta' Werner iżda Gropius u Meyer iddisinjaw il-faċċati tal-ħġieġ u reġgħu kabbru l-binja kollha fl-1913. Il-binja ta' Fagus hija għolja 40 metru u hija magħmula minn brikks skuri pprojettati mill-faċċata b'erba' metri. Id-daħla bl-arloġġ hija parti mit-tkabbir tal-1913. Id-disinn fuq ġewwa tal-binja, li kien fiha l-iktar uffiċini, tlesta għall-ħabta ta' nofs is-snin 20 tas-seklu 20. Iż-żewġ binjiet kbar l-oħra fis-sit huma s-sala tal-produzzjoni u l-maħżen. It-tnejn li huma nbnew fl-1911 u tkabbru fl-1913. Is-sala tal-produzzjoni hija binja għolja sular. Kienet kważi inviżibbli mill-elevazzjoni tal-linja ferrovjarja (fit-Tramuntana) u ngħatat faċċata tagħha wara t-tkabbir. Il-maħżen huwa binja ta' erba' sulari bi ftit aperturi. Id-disinn tiegħu segwa l-pjanta oriġinali ta' Werner fid-dettall, u jitħalla barra mill-maġġoranza tar-ritratti tas-sit. Minbarra dawn il-binjiet, is-sit fih diversi binjiet żgħar iddisinjati minn Gropius u Meyer. Gropius u Meyer irnexxielhom jinfurżaw bidliet żgħar biss fil-konfigurazzjoni kumplessiva tal-fabbrika. B'mod ġenerali, il-pjanta maħsuba ta' Werner għall-binjiet individwali fi ħdan il-fabbrika twettqet; madankollu, inkisbu uniformità u koerenza ikbar permezz tar-riduzzjoniżmu ta' Gropius u ta' Meyer fl-għamla, fil-materjal u fil-kulur tal-Fabbrika ta' Fagus.
Sistema ta' kostruzzjoni
Għal bosta snin, in-nies kienu jaħsbu li l-binja prinċipali kienet magħmula mill-konkos jew mill-azzar, minħabba l-faċċata tal-ħġieġ tagħha. Madankollu, waqt ir-rinnovazzjoni tal-binja matul is-snin 80 tas-seklu 20, kien ċar li dan ma kienx il-każ. Jürgen Götz, l-inġinier responsabbli għar-rinnovazzjoni mill-1982, jiddeskrivi s-sistema ta' kostruzzjoni kif ġej:"'Il-binja prinċipali nbniet fuq pjan terran sod strutturalment b'soqfa ċatti. Għall-ħitan tal-pjan terran intuża konkos mhux rinfurzat (konkos ikkumpressat), imħallat biċ-ċagħaq, taħlita batuta li ma kinitx kapaċi tiflaħ tagħbijiet individwali kbar. Mill-pjan terra 'l fuq, il-binja nbniet bil-brikks u b'art tal-injam rinfurzat. Is-soqfa ġew mirfuda b'qafas li jagħtih il-forma u kompluti bit-tkaħħil tal-ġibs fuq in-naħa tal-installazzjoni tas-servizzi. L-art kienet magħmula minn tavli fuq riffieda mhux fissi, jiġifieri bejn it-travi ta' taħthom. B'hekk, is-soqfa fil-binja prinċipali ma kinux kontinwi u ma setgħux jissodisfaw il-funzjoni meħtieġa ta' tisħiħ'."L-istess tip ta' perċezzjoni żbaljata teżisti fir-rigward tal-faċċata tal-ħġieġ tal-binja li bosta kittieba jiddeskrivu bħala ħajt diviżorju qisu purtiera, simili għal dak li Gropius uża għall-binja tal-Bauhaus f'Dessau. Götz jiddeskriviha kif ġej:"'L-aperturi tat-twieqi kienu gwarniċi intradossi magħmula minn travi b'għamla tal-ittra L; il-kompożizzjoni interna b'muntini (id-diviżjonijiet tal-panewijiet tat-twieqi) orizzontali u vertikali kienet differenzjata b'tali mod li dawk vertikali kienu jidhru iktar irqaq fuq barra, filwaqt li dawk orizzontali kienu jidhru usa'. Madankollu, dawn il-gwarniċi kellhom għoli biss minn sular għall-ieħor, u kienu invitati mal-binja fuq erba' naħat; fil-fatt, sezzjoni waħda tul tliet sulari kienet tikkonsisti minn tliet sezzjonijiet differenti. Fuq in-naħa laterali tal-binja, pjanċi tal-azzar ħoxnin tliet millimetri kienu jissiġillaw il-feles bejn il-gwarniċ tat-twieqi u l-pilastri'."Din id-deskrizzjoni tapplika biss għall-binja prinċipali. Götz innota li l-binjiet l-oħra kien ferm iktar sempliċi u wħud minnhom kienu fil-fatt magħmula mill-konkos u/jew mill-azzar.
Disinn
Għall-ewwel darba faċċata sħiħa hija magħmula mill-ħġieġ. Il-pilastri riffieda huma ridotti għal sempliċi diviżjonijiet dojoq tal-panewijiet magħmula mill-brikks. L-irkejjen tħallew mingħajr ebda riffieda, u b'hekk il-binja toħloq sens ta' ftuħ u ta' kontinwità bejn ġewwa u barra bla preċedent. L-espressjoni tas-saqaf ċatt tal-binja nbidlet ukoll. Fil-binja [id-Dar ta' Steiner, fi Vjenna] ta' Adolf Loos biss, li saret sena qabel il-Fabbrika ta' Fagus, ningħataw l-istess sensazzjoni ta' kubu pur. Kwalità ferm importanti oħra tal-binja ta' Gropius hi li bis-saħħa tas-sezzjonijiet kbar ta' ħġieġ ċar, is-separazzjoni skjetta tas-soltu bejn barra u ġewwa ġiet eliminata għalkollox.
— Nikolaus Pevsner, Pioneers of Modern Design Għalkemm inbnew b'sistemi differenti, il-binjiet kollha tas-sit iqanqlu l-istess immaġni komuni u jidhru bħala kumpless wieħed. L-arkitetti dan kisbuh bl-użu ta' xi elementi komuni fil-binjiet kollha. L-ewwel huwa l-użu ta' twieqi tal-ħġieġ mill-art sas-saqaf fuq oqfsa tal-azzar madwar l-irkejjen tal-binjiet mingħajr riffieda strutturali viżibbli (u fil-biċċa l-kbira saħansitra mingħajr riffieda). L-element l-ieħor li jgħaqqad il-binjiet flimkien huwa l-użu tal-brikks. Il-binjiet kollha għandhom bażi ta' madwar 40 ċentimetru ta' brikks suwed u l-kumplament huwa magħmul minn brikks sofor. L-effett tagħhom f'daqqa huwa sensazzjoni ta' binja ħafifa jew kif sejħilha Gropius sensazzjoni ta' "eterealizzazzjoni".
Sabiex isaħħu din is-sensazzjoni, Gropius u Meyer użaw sensiela ta' soluzzjonijiet ottiċi bħal elementi orizzontali ikbar mill-elementi vertikali fit-twieqi, twieqi itwal fl-irkejjen u twieqi iktar għoljin fl-aħħar sular.
Id-disinn tal-binja kien orjentat lejn in-naħa tal-linja ferrovjarja. Benscheidt ikkunsidra li l-puntdivista tal-passiġġieri fuq il-ferroviji kien dak li ddetermina l-immaġni tal-binja u ta piż kbir lill-faċċata ta' dik in-naħa. Diġà kien ġie nnutat minn Peter Behrens (Gropius u Meyer ħadmu miegħu sena qabel bdew ix-xogħol fuq il-Fabbrika ta' Fagus), li l-arkitetti għandhom iqisu l-mod kif il-veloċità tat-trasport modern taffettwa l-perċezzjoni rigward l-arkitettura. Gropius kien ikkummenta wkoll dwar dan fil-kitbiet tiegħu. Skont l-istoriku tal-arkitettura Annemarie Jaeggi, dawn il-ħsibijiet kienu importanti fid-disinn tal-Fabbrika ta' Fagus:"'Il-fluttwazzjoni animata fl-għoli, il-bidla bejn l-istruttura orizzontali u r-ritmi vertikali, il-volumi magħluqa tqal u t-tessuti milwiema ħfief, huma indikaturi ta' approċċ li deliberatament juża l-kuntrasti filwaqt li jasal għall-armonija tal-opposti b'mod li jista' jiġi espress bl-aħjar mod bħala struttura ta' immaġnijiet jew viżiva, maħluqa mill-perspettiva tal-binarji ferrovjarji'."
Sit ta' Wirt Dinji
Il-valur universali straordinarju tas-sit ġie rrikonoxxut abbażi ta' żewġ kriterji tal-għażla tal-UNESCO: il-kriterju (ii) "Wirja ta' skambju importanti ta' valuri umani, tul perjodu ta' żmien jew fi ħdan żona kulturali fid-dinja, dwar l-iżviluppi fl-arkitettura jew it-teknoloġija, l-arti monumentali, l-ippjanar tal-bliet jew id-disinn tal-pajsaġġ"; u l-kriterju (iv) "Eżempju straordinarju ta' tip ta' bini, ta' grupp ta' siti jew ta' pajsaġġ arkitettoniku jew teknoloġiku li joħroġ fid-dieher stadju/i sinifikanti fl-istorja tal-bniedem".
Kemmuna
200px|thumb|Il-baħar ċelesti ta' Bejn il-Kmiemen (Blue Lagoon) u tan-naħat tal-Bejta tal-Fenek
Ambjent
daqsminuri|Kemmuna Il-gżira ta' Kemmuna għandha pajsaġġ karst jissostjeni makkja b'arbuxxelli sklerofilli. Riċentement saret afforestazzjoni limitata bis-siġar tal-Arżnu. L-Għeriem tar-ramel fil-bajja ta' Santa Marija fihom parti mill-veġetazzjoni nattiva tal-gżira, inklużi hemm is-siġar tal-Vitex u tat-Tamarisk. Il-gżira ġiet identifikata bħala żona importanti għall-għasafar mill-għaqda internazzjonali ta' Bird Life, dan għaliex fuqha hemm bejn 50 sa 80 par ta' Garni li jbejtu fuq din il-gżira.
Storja
Huwa magħruf li Kemmuna kienet abitata mill-bdiewa matul il-perjodu Ruman, imma qatt ma kellha popolazzjoni li setgħet issejħilha tagħha għax il-gżira kienet meqjusa bħala proprjetà privata jonkella għax ġiet abbandunata għalkollox. Il-kosta ta' din il-gżira hija mogħnija bl-isbaħ irdum tal-franka u hija miżgħuda b'għerien fondi li kienu popolari mal-pirati u mal-ħallelin tal-baħar, li kienu jduru madwar il-Mediterran fi żmien il-Medju Evu. L-għerien u l-ħofor ta' Kemmuna kienu użati ta' sikwit bħala bażijiet naturali minn fejn wieħed ikun jista' jattakka lil dawk id-dgħajjes li kellhom il-ħsieb jaqsmu l-fliegu ta' bejn Malta u Għawdex sabiex ikunu jistgħu jaslu fid-destinazzjoni mixtieqa. Iktar tard, il-Kavallieri ta' Malta bdew jagħmlu użu importanti minn Kemmuna, u għalhekk innominawha l-gżira tal-kaċċa u tar-rikreazzjoni. Il-Kavallieri kienu protettivi ħafna f'dak kollu li kien jirrigwarda l-kaċċa fuq din il-gżira, dan għaliex fuqha kienu jabitaw ċerti speċi bħall-majjal salvaġġ u l-fenek tal-Grixti. Ħadd ħlief il-Kavallieri ma kellu l-permess li jikkaċċja fuq Kemmuna, u għalhekk kull min kien imur kontra din il-liġi kien jispiċċa jeħel piena pjuttost twila ta' tliet snin skjav, jaħdem xogħol iebes fil-kċina tax-xini tal-iskjavi.
Fis-sekli 16 u 17 Kemmuna serviet bħala post ta' priġunerija jew ta' eżilju għall-Kavallieri messaġġiera. Dawk il-Kavallieri li kienu jinstabu ħatja li wettqu xi att kriminali ta' gravità minuri kienu jiġu ssentenzjati jagħmlu l-kompitu solitarju u perikoluż, dak li jintrama t-Torri ta' Santa Marija. Fil-passat, kif ukoll fis-seklu 20, meta l-ibħra kienu jkunu mqallba żżejjed sabiex il-patri Għawdxi jkun jista' jaqsam il-fliegu sa Kemmuna għaċ-ċelebrazzjoni tal-Quddiesa, il-komunità lokali kienet tinġema' fuq il-blat f'dik il-parti tal-gżira magħrufa bħala "tal-Ħamra", fejn joqogħdu jħarsu 'l bogħod lejn il-baħar mezzan li jifred il-gżejjer sakemm jilmħu l-kappella tal-Madonna tal-Blat, f'Ħondoq ir-Rummien, Għawdex, il-post fejn tiġi ċċelebrata l-Quddiesa. Huma kienu jsegwu l-progressjoni tal-Quddiesa sat-tmiem.
F'Marzu tal-1889, il-vapur tal-battalja Ingliż HMS Sultan kien ħabat ma' blata mhux immarkata fuq il-mappa fil-baħar ta' Kemmuna, kolliżjoni li ċarrtet qiegħ il-vapur. Il-vapur beda jegħreq bil-mod u żelaq minn fuq il-blata u għereq fl-14 ta' Marzu tal-1889. Il-kumpanija Taljana Baghino & Co. irnexxielha ttella' l-vapur minn qiegħ il-baħar f'Awwissu tal-1889 marbut bi ħlas ta' £50,000. Is-Sultan inġieb lura Malta fis-27 ta' Awwissu.
It-Torri ta' Santa Marija
It-Torri ta' Santa Marija huwa l-iktar bini prominenti li jinsab fuq il-gżira ta' Kemmuna. L-isfond tipiku ta' dan it-Torri jmur lura għall-1416, fiż-żmien meta l-Maltin iddeċidew li kellhom id-dritt li jsemmgħu leħinhom permezz ta' petizzjoni li tappoġġja l-kostruzzjoni ta' torri fuq Kemmuna, intenzjonat sabiex iservi ta' sistema ta' twissija bikrija fil-każ ta' xi invażjoni li tista' taħbat għall-gżejjer Maltin, u biex ikun ta' skoraġġjament għat-Torok, għall-pirati, għall-ħallelin u għall-kursara bil-ħsieb li jużaw lil Kemmuna bħala moħba jew bħala post ta' waqfien minn xi vjaġġ twil. Sentejn wara, ir-Re Alfonsu V ta' Aragona kien eleva taxxa speċjali fuq l-inbid importat sabiex jinġabru l-fondi neċessarji għal dan il-proġett, però dan l-involviment ma ssodisfax ix-xewqa tant mixtieqa tal-poplu Malti għax il-flus kienu qegħdin imorru fit-teżor tar-Re minflok ma bdew jintefqu għad-difiża ta' Kemmuna. Għalhekk il-gżira ċkejkna ta' Kemmuna baqgħet nieqsa mid-difiża għal mitejn sena oħra.
It-Torri ta' Santa Marija nbena fi żmien il-Kavallieri ta' San Ġwann, taħt l-ordni tal-Gran Mastru Wignacourt. It-Torri jinsab mibni bejn wieħed u ieħor fiċ-ċentru tal-kosta tan-Nofsinhar tal-gżira. It-Torri kien jifforma parti mill-katina tat-torrijiet difensivi – It-torrijiet ta' Wignacourt, Lascaris u De Redin ippożizzjonati f'postijiet vantaġġjużi madwar il-kosta tal-gżejjer Maltin u għen fit-titjib tal-komunikazzjonijiet bejn iż-żewġ gżejjer prinċipali ta' Malta u Għawdex. It-Torri ta' Santa Marija huwa kbir, b'forma kwadra u għandu erba' turretti f'kull kantuniera. It-Torri jinsab xi 80 metru (262 Pied) 'il fuq mil-livell tal-baħar, u huwa madwar 12-il metru għoli, b'ħitan li huma bejn wieħed u ieħor 6 metri wesgħin. It-Torri huwa elevat fuq pjattaforma u fuq bażi kwadra li huma ta' xi 8 metri għoli.
Matul l-imblokk Franċiż (1798-1800) it-Torri ta' Santa Marija serva ta' ħabs għall-ispiji ssuspettati. Fl-1829, il-militar Brittaniku kien abbanduna 'l dan is-sit. Għal bosta deċennji, dan it-torri strateġiku kien meqjus bħala l-proprjetà tal-awtoritajiet ċivili u lokali, u jista' jkun li kien qed jiġi użat bħala sptar ta' iżolazzjoni jonkella bħala maqjel għall-annimali tal-għalqa, bħala kenn mill-kefrija tal-istaġun kiesaħ tax-xitwa. It-Torri ta' Santa Marija reġa' beda jintuża b'mod regolari matul iż-żewġ Gwerer Dinjija. It-Torri kien meqjus bħala l-proprjetà tal-forzi armati ta' Malta mill-1982. Illum, dan it-torri jservi l-irwol ta' għassies kontra l-kuntrabandu u l-kaċċa illegali tal-għasafar, li jkollhom bżonn ipassu minn fuq il-baħar.
It-Torri ta' Santa Marija għadda minn restawr estensiv bejn l-2002 u l-2004. Illum, jibqa' rikonoxxut bħala l-iktar struttura notevoli fuq il-gżira mezzana ta' Kemmuna, u jservi ta' destinazzjoni għat-turisti li jabitaw il-gżira temporanjament sabiex jiskopru l-maġija moħbija li toffri din il-gżira hekk maqtugħa minn ġensha, fil-kwiet u fl-imħabba mal-baħar li jdawwarha.
Folklor
Skont il-Folklor Malti, xi drabi eremita mistiku li jismu Kerrew jaqsam il-fliegu ta' bejn Malta u Kemmuna fuq il-mantell tiegħu bl-iskuża li għandu bżonn jiltaqa' mal-kabbalist magħruf, Abulafja (Abraham ben Samwel Abulafja li twieled Saragozza fl-1240 u skont it-tradizzjpni miet Kemmuna).
L-industrija tal-films
Kemmuna hija lokazzjoni popolari għall-produtturi tal-films. Din il-gżira tidher f'films bħal: Troy, The Count of Monte Cristo u fi Swept Away. It-Torri tant prominenti ta' Santa Marija deher fil-film The Count of Monte Cristo, fejn serva bħala x-Château d'If.
House of Catalunya
thumb|300px House of Catalunya hija s-sede uffiċjali tal-Ministeru tal-Ekonomija tal-Gvern Malti u tinsab fil-Belt Valleta.
Tim nazzjonali tal-futbol tal-Awstralja
It-tim nazzjonali tal-futbol tal-Awstralja huwa rrappreżentant mill-Awstralja fil-kompetizzjonijiet internazzjonali tal-futbol. It-tim huwa mlaqqam bħala "Socceroos". It-tim huwa kontrollat mill-federazzjoni Awstraljana tal-futbol (FFA), li hija membru tal-Konfederazzjoni Ażjatika tal-Futbol (AFC), u mill-2006 hija membru (invitat) tal-ASEAN Football Federation (AFF).
Qabel ma' fl-2006 issieħbet mal-konfederazzjoni tal-Asja, l-Awstralja kienet tifforma parti miż-Żona Oċeanika.